Александър Пушкин
Пази ме ти, мой талисман…

Превод от руски: Петър Велчев, 2008

chitanka.info

Пази ме ти, мой талисман…[0]

Пази ме ти, мой талисман,

пази ме в дни на тежка орис,

на разкаяние и горест —

в ден скръбен бе ми завещан.

Когато злият океан

ме връхлети с талази тъмни

и буря в облаците гръмне —

пази ме ти, мой талисман.

В разгара на ужасна бран,

или когато в скука гина,

или в бездомната чужбина —

пази ме ти, мой талисман.

Блян сладък, всуе възжелан,

звезда на любовта прекрасна…

Тя ме напусна, тя угасна…

Пази ме ти, мой талисман.

И нека споменът смълчан

в раненото сърце не свети…

Надежди, сбогом! Страсти, спете!

Пази ме ти, мой талисман.

1825

[0] Приживе на Пушкин не е печатано. Най-вероятно става дума за пръстена-талисман (с изумруд), който Елисавета Воронцова подарява на Пушкин в Одеса през 1924 г. Поетът цял живот не сваля от ръката си този пръстен, запечатва с него пликовете с най-важната си кореспонденция и т.н. След смъртта на поета вдовицата му Наталия го подарява на писателя Владимир Дал, който е и лекар, и един от най-близките приятели на Пушкин, прекарал три дни край постелята на умиращия. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.